CELEX: 32012D0132
Language: sl
Date: 2012-02-15 00:00:00
Title: 2012/132/EU: Izvedbeni sklep Komisije z dne 15. februarja 2012 o finančnem prispevku Unije za nujne ukrepe za boj proti aviarni influenci v Nemčiji, Italiji in na Nizozemskem leta 2011 (notificirano pod dokumentarno številko C(2012) 776)

1.3.2012   
            
            
               SL
            
            
               Uradni list Evropske unije
            
            
               L 59/34
            
         IZVEDBENI SKLEP KOMISIJE
   z dne 15. februarja 2012
   o finančnem prispevku Unije za nujne ukrepe za boj proti aviarni influenci v Nemčiji, Italiji in na Nizozemskem leta 2011
   (notificirano pod dokumentarno številko C(2012) 776)
   (Besedilo v italijanskem, nemškem in nizozemskem jeziku je edino verodostojno)
   (2012/132/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 4 Odločbe,
   ob upoštevanju naslednjega:
   
               (1)
            
            
               Aviarna influenca je nalezljiva virusna bolezen pri perutnini in drugih pticah v ujetništvu, ki resno vpliva na donosnost reje perutnine ter povzroča motnje v trgovini znotraj Unije in pri izvozu v tretje države.
            
         
               (2)
            
            
               Ob izbruhu aviarne influence obstaja tveganje, da se povzročitelj bolezni razširi ne le na druga gospodarstva s perutnino v isti državi članici, temveč tudi na druge države članice ali tretje države zaradi trgovine z živo perutnino ali njenimi proizvodi.
            
         
               (3)
            
            
               Direktiva Sveta 2005/94/ES (2) o ukrepih Skupnosti za obvladovanje aviarne influence določa ukrepe, ki jih morajo države članice ob izbruhu takoj izvajati, da se prepreči nadaljnje širjenje virusa.
            
         
               (4)
            
            
               Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. V skladu s členom 4(2) navedene odločbe države članice prejmejo finančni prispevek za kritje stroškov nekaterih ukrepov za izkoreninjenje aviarne influence.
            
         
               (5)
            
            
               Prva in druga alinea člena 4(3) Odločbe 2009/470/ES določata pravila o deležih stroškov, nastalih v državah članicah, ki jih lahko zajema finančni prispevek Unije.
            
         
               (6)
            
            
               Za plačilo finančnega prispevka Unije za nujne ukrepe za izkoreninjenje aviarne influence veljajo pravila iz Uredbe Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (3).
            
         
               (7)
            
            
               V Nemčiji, Italiji in na Nizozemskem je leta 2011prišlo do izbruhov aviarne influence. Nemčija, Italija in Nizozemska so sprejele ukrepe za boj proti navedenim izbruhom v skladu z Direktivo 2005/94/ES.
            
         
               (8)
            
            
               Nemški, italijanski in nizozemski organi so s poročili Stalnemu odboru za prehranjevalno verigo in zdravje živali ter z rednim sporočanjem informacij o položaju glede bolezni dokazali, da so učinkovito izvajali ukrepe nadzora iz Direktive 2005/94/ES.
            
         
               (9)
            
            
               Tako so nemški, italijanski in nizozemski organi izpolnili vse svoje tehnične in upravne obveznosti v zvezi z ukrepi iz člena 4(2) Odločbe 2009/470/ES in člena 6 Uredbe (ES) št. 349/2005.
            
         
               (10)
            
            
               Na tej stopnji ni mogoče določiti natančne višine finančnega prispevka Unije, ker so podatki o stroških nadomestil in odhodkih iz poslovanja približni.
            
         
               (11)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Finančni prispevek Unije za Nemčijo, Italijo in Nizozemsko
   1.   Nemčiji, Italiji in Nizozemski se odobri finančni prispevek Unije za kritje stroškov, ki so jih navedene države članice imele zaradi sprejetja ukrepov v skladu s členom 4(2) in (3) Odločbe 2009/470/ES za boj proti aviarni influenci v Nemčiji, Italiji in na Nizozemskem leta 2011.
   2.   Višina finančnega prispevka iz odstavka 1 se določi z naknadnim sklepom, ki se sprejme po postopku iz člena 40(2) Odločbe 2009/470/ES.
   Člen 2
   Naslovniki
   Ta sklep je naslovljen na Zvezno republiko Nemčijo, Italijansko republiko in Kraljevino Nizozemsko.
   
      V Bruslju, 15. februarja 2012
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 155, 18.6.2009, str. 30.
   
      (2)  UL L 10, 14.1.2006, str. 16.
   
      (3)  UL L 55, 1.3.2005, str. 12.